Seun slaan werk los ná vermanings by skoolJoe Whale voltooi sy kunswerk. (Foto: Greg Whale) ŉ Negejarige skoolseun wat alewig in die moeilikheid beland by sy skool se onderwysers omdat hy eerder op sy boeke krabbel as om in die klas op te let, het ŉ werk as kunstenaar losgeslaan. Die jong Joe Whale van Engeland se ouers het in plaas van om hulle aan die vermanings van onderwysers te steur, sy talent raakgesien en besluit om die talent te ontwikkel deur Joe vir ekstra kunslesse te stuur. Na sy kunsjuffrou sy talente raakgesien het, het sy ŉ foto van sy kunswerke op Instagram gedeel. Daar het die Number 4-restaurant, in Shrewsbury, Engeland, sy kunswerke ontdek. Dié restaurant het toe vir Joe gevra om sy mure te kom versier. Dit het Joe sowat 12 ure geneem om die muur vol te teken, berig Bored Panda. Joe se pa, Greg Whale, het aan Bored Panda vertel dat sy seun en sy identiese tweelingbroer, Jesse, al in kleuterskool, op vierjarige ouderdom, as begaafd erken is. “Ek sal aan ouers voorstel om hulle kinders aan te moedig om altyd hulle drome te volg en te doen waaroor hulle passievol is – soek plaaslike werkswinkels uit, of groepe in jou gemeenskap wat jou kind kan leer om hul talente te ontgin,” is Whale se raad aan ander ouers. Joe Whale staan nou bekend as The Doodle Boy. (Foto: Greg Whale) Joe staan nou bekend as The Doodle Boy en het alreeds sy eie webwerf en sosialemediablaaie, insluitend Instagram. Hier het Joe ŉ plasing gedeel dat hy nog kunswerke verkoop het, waarvan een na Hertfordshire, Engeland, onderweg was.